Document ID: 31976L0766

Nõukogu direktiiv,
27. juuli 1976,
alkoholisisaldustabeleid käsitlevate liikmesriikide õigusaktide ühtlustamise kohta
(76/766/EMÜ)
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 100,
võttes arvesse komisjoni ettepanekut,
võttes arvesse Euroopa Parlamendi arvamust, [1]
võttes arvesse majandus- ja sotsiaalkomitee arvamust [2]
ning arvestades, et:
mitmes liikmesriigis on olemas õigusaktid etanooli vesilahuse alkoholisisalduse määramise kohta; kõnealused õigusaktid on liikmesriigiti erinevad ning tekitavad seetõttu kaubandustakistusi; ühenduse õigusaktide ühtlustamine selles valdkonnas ning ühise määratluse loomine on seetõttu vajalik;
17. detsembri 1973. aasta tööstuspoliitikat käsitlevas resolutsioonis [3] palus nõukogu, et komisjoni saadaks talle enne 1. detsembrit 1974 ettepaneku alkoholomeetriat ja alkoholomeetreid käsitleva direktiivi kohta;
mõõtmiste tulemustel põhinevat alkoholisisalduse määramise meetodit käsitlevate õigus- ja haldusnormide ühtlustamine on hädavajalik, et täiendada alkoholomeetrite ja alkoholiareomeetrite ühtlustamist käsitlevat direktiivi ja kõrvaldada ebaselguse ja vaidluste tekkimise oht,
ON VASTU VÕTNUD KÄESOLEVA DIREKTIIVI:
Artikkel 1
Käesoleva direktiiviga määratletakse meetod alkoholisisalduse väljendamiseks kas mahuprotsentides või massiprotsentides, nagu on määratletud lisas, ning esitatakse valem, mis võimaldab koostada tabelid alkoholisisalduse väljaarvutamiseks tehtud mõõtmiste põhjal.
Artikkel 2
Alates 1. jaanuarist 1980 ei tohi liikmesriigid kasutatud tabelite või mõõtevahenditega seotud põhjendustel pidada vaieldavaks alkoholisisalduse näitusid, mis on võetud lisas esitatud valemi põhjal koostatud alkoholisisaldustabelitest või tulenevad EMÜ märgiste ja märkidega varustatud alkoholomeetrite või alkoholiareomeetritega või vähemalt sama suurt täpsusastet tagavate mõõtevahenditega tehtud mõõtmistest.
Artikkel 3
Artiklis 2 nimetatud ja lisas määratletud alkoholisisalduse väljendamiseks kasutatakse järgmisi tähiseid:
"mahuprotsent" - alkoholisisaldus mahuprotsentides,
"massiprotsent" - alkoholisisaldus massiprotsentides.
Artikkel 4
Alates 1. jaanuarist 1980 keelavad liikmesriigid selliste alkoholisisalduste kasutamise, mis ei vasta käesolevas direktiivis esitatud nõuetele.
Artikkel 5
1. Liikmesriigid võtavad vastu ja avaldavad käesoleva direktiivi järgimiseks vajalikud meetmed 24 kuu jooksul alates direktiivi teatavakstegemisest ja teatavad sellest viivitamata komisjonile.
Liikmesriigid kohaldavad neid meetmeid hiljemalt alates 1. jaanuarist 1980.
2. Liikmesriigid saadavad komisjonile käesoleva direktiiviga reguleeritavas valdkonnas nende poolt vastuvõetud siseriiklike põhiliste õigusaktide teksti.
Artikkel 6
Käesolev direktiiv on adresseeritud liikmesriikidele.
Brüssel, 27. juuli 1976

Labels: 1
17
15